A4-0307/98

Ψήφισμα επί του σχεδίου ερμηνευτικής ανακοίνωσης της Επιτροπής: Η ελεύθερη παροχή υπηρεσιών και το γενικό συμφέρον στον ασφαλιστικό τομέα (SEK(97)1824-C4-0049/98)

Το Ευρωπαϊκό Κοινοβούλιο,

- έχοντας υπόψη το σχέδιο ερμηνευτικής ανακοίνωσης της Επιτροπής: Η ελεύθερη παροχή υπηρεσιών και το γενικό συμφέρον στον ασφαλιστικό τομέα της 10ης Οκτωβρίου1997 (SEC(97)1824 -C4-0049/98),

- έχοντας υπόψη το σχέδιο της ερμηνευτικής ανακοίνωσης της Επιτροπής σχετικά με την ελεύθερη παροχή υπηρεσιών και το γενικό συμφέρον στη δεύτερη τραπεζική οδηγία (SEC(97)1193 - C4-0465/97) και το αντίστοιχο ψήφισμα του Ευρωπαϊκού Κοινοβουλίου επ' αυτής της 12ης Μαΐου 1998 ((ΕΕ C 167 της 1.6.1998, σελ. 27.)) στην οποία γίνεται ρητή αναφορά, δεδομένου ότι αυτή εξετάζει κατά βάση παρεμφερή προβλήματα,

- έχοντας υπόψη την έκθεση της Επιτροπής Νομικών Θεμάτων και Δικαιωμάτων των Πολιτών (A4-0307/98),

1. διαπιστώνει ότι η παροχή άμεσων ασφαλιστικών υπηρεσιών από ασφαλιστικές επιχειρήσεις, οι οποίες έχουν λάβει άδεια λειτουργίας σε ένα κράτος μέλος, σε ασφαλιζόμενους σε άλλο κράτος μέλος υπό καθεστώς παροχής υπηρεσιών (χωρίς ίδρυση θυγατρικής επιχειρήσεως ή υποκαταστήματος στο εν λόγω κράτος μέλος) εξακολουθεί να αποτελεί εξαίρεση, με αποτέλεσμα να μην μπορεί ακόμη στον τομέα αυτό να γίνει λόγος για εσωτερική αγορά, μολονότι αυτό ακριβώς έπρεπε να καταστεί δυνατόν με τις λεγόμενες «τρίτες ασφαλιστικές οδηγίες»[semigr ]

2. διαπιστώνει, επιπλέον, ότι αυτό οφείλεται σε διάφορους, εν μέρει αμιγώς επιχειρηματικούς λόγους, αλλά ότι, ωστόσο, σημαντικό ρόλο διαδραματίζουν εν προκειμένω οι ενίοτε αιφνιδιαστικές και δύσκολα εκπληρώσιμες απαιτήσεις, τις οποίες θέτουν οι αρχές του κράτους μέλους υποδοχής επικαλούμενες το «γενικό συμφέρον»[semigr ]

3. χαιρετίζει το γεγονός ότι η Επιτροπή έχει αποφασίσει να αντιμετωπίσει τις δυσχέρειες αυτές και θεωρεί χρήσιμο να παράσχει η Επιτροπή, σε αντίθεση με ό,τι έπραξε στο σχέδιο ερμηνευτικής ανακοίνωσης για την παροχή υπηρεσιών στον τραπεζικό τομέα, πρακτικά παραδείγματα για διατάξεις, οι οποίες θεωρούνται από τα κράτη μέλη ότι δικαιολογούνται για λόγους γενικού συμφέροντος, μολονότι η ίδια η Επιτροπή τις θεωρεί απαράδεκτες[semigr ]

4. θεωρεί απαραίτητο για λόγους ισορροπίας της ανακοινώσεως να αναφερθούν και παραδείγματα που πληρούν τα κριτήρια του «γενικού συμφέροντος»[semigr ]

5. επισημαίνει ότι, όπως άλλωστε παραδέχεται και η ίδια η Επιτροπή, η μέθοδος αυτή της «ερμηνείας από την εκτελεστική εξουσία» στερείται κανονιστικού χαρακτήρα και δεν μπορεί να αντικαταστήσει ούτε τις διασαφηνίσεις σε επίπεδο νόμου - μέσω οδηγιών ή κανονισμών - ούτε τις διευκρινίσεις από το Ευρωπαϊκό Δικαστήριο που είναι και το μόνο αρμόδιο για την με δεσμευτικό τρόπο ερμηνεία του κοινοτικού δικαίου[semigr ]

6. συμμερίζεται, ωστόσο, την άποψη της Επιτροπής ότι η έννοια του «γενικού συμφέροντος» θα πρέπει να περιοριστεί μέσω μιας «στενής ερμηνείας», καθόσον θα ερευνώνται και θα περιγράφονται εκείνοι οι τομείς που δεν δύνανται να εμπίπτουν στην έννοια αυτή[semigr ]

7. παροτρύνει την Επιτροπή ως θεματοφύλακα των Συνθηκών να κινεί, όποτε διαπιστώνει μια αδικαιολόγητη επίκληση του γενικού συμφέροντος, τη διαδικασία οχλήσεως και ασκήσεως προσφυγής ενώπιον του Ευρωπαϊκού Δικαστηρίου σύμφωνα με το άρθρο 169 ΣΕΚ[semigr ]

8. φρονεί ότι η επιτευχθείσα με την οδηγία 93/13/ΕΟΚ του Συμβουλίου της 5ης Απριλίου 1993 σχετικά με τις καταχρηστικές ρήτρες των συμβάσεων που συνάπτονται με καταναλωτές ((ΕΕ L 95 της 21.4.1993, σελ. 29.)) εναρμόνιση στον τομέα του γενικού συμβατικού δικαίου, δεν επαρκεί για να αποτρέψει ασφαλιστικές επιχειρήσεις που επιθυμούν να ασκήσουν δραστηριότητα παροχής υπηρεσιών να απαιτούν αθεμίτως, επικαλούμενες το γενικό συμφέρον, την τήρηση των εθνικών διατάξεων και για το λόγο αυτό θα πρέπει να ξεκινήσουν εκ νέου οι προσπάθειες που άρχισαν προ δεκαετίας για την εναρμόνιση των κυριοτέρων διατάξεων του δικαίου των ασφαλιστικών συμβάσεων και των ασφαλιστικών ρητρών[semigr ]

9. θεωρεί εύλογο να υποχρεώνονται οι ασφαλιστικές επιχειρήσεις που επιθυμούν να ασκήσουν για πρώτη φορά δραστηριότητα παροχής υπηρεσιών σε ένα άλλο κράτος μέλος να ανακοινώνουν εκ των προτέρων την πρόθεσή τους αυτή στην οικεία εποπτεύουσα αρχή, δηλαδή στην ελεγκτική αρχή του κράτους μέλους στο οποίο έχουν λάβει άδεια λειτουργίας, ούτως ώστε να μπορεί η εν λόγω αρχή να ανταποκριθεί στα διασυνοριακά εποπτικά της καθήκοντα, ενώ πρέπει να σημειωθεί ότι η υποχρέωση αυτή υφίσταται κατά βάση μόνον εφάπαξ, είναι αμιγώς διαδικαστικής φύσεως και δεν επιτρέπεται σε καμία περίπτωση να καταστεί «οιονεί διαδικασία λήψεως αδείας λειτουργίας»[semigr ]

10. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις εποπτικές αρχές των κρατών μελών.